Turun yliopiston uusin tutkimus osoittaa, että ikirouta ulottuu Olkiluodon ydinjäteonkalon alueelle. Tutkimusta johtanut professori Matti Räsänen painottaa, että Olkiluodon ydinjätteen loppusijoitussyvyys on arvioitava uudelleen.

– Nyt tehdyn perustutkimuksen tulokset muuttavat radikaalisti Olkiluodon ydinjätteen loppusijoituksen onnistumisen lähtökohtia, Räsänen toteaa.

Räsäsen mukaan tehty tutkimus on puhdasta maaperägeologista perustutkimusta.

– Olkiluodossa korkea-aktiiviset ydinjätteet on pyritty sijoittamaan ikiroudan ulottumattomiin 420 metrin syvyyteen, mutta uusien tulosten valossa tämä syvyys ei riitä, Räsänen painottaa.

Turun yliopiston uusi tutkimus muuttaa käsitykset Skandinavian mannerjäätikön viimeisestä jääkausisyklistä. Tutkimus osoittaa Etelä-Suomen olleen jäästä vapaata ikiroutavyöhykettä kymmeniä tuhansia vuosia kauemmin kuin tähän asti on luultu.

Koska viimeisen jääkausisyklin kehitys ennustaa parhaiten tulevan jääkauden kehitystä, tulee ikiroudan vaikutus Olkiluodon ydinjätteiden loppusijoitukseen arvioida perusteellisesti uudelleen.

Geologiset jääkausitutkimukset vahvistavat vaaran

Geologiset tutkimukset tehtiin Kauhajoen ja Merenkurkun geologisen maailmanperintöalueen välisellä alueella.

– Menetelmällä on nyt osoitettu aiempina vuosikymmeninä tehdyt tulkinnat Etelä-Suomen jäätiköitymisestä vääriksi. Viimeisen jääkausisyklin aikana Etelä-Suomi jäätiköityi vain kerran, viimeisen jääkausisyklin loppuvaiheessa 25 000–11 700 vuotta sitten. Sitä ennen alueella vallitsi kymmenien tuhansien vuosien ajan ikirouta, kertoo Räsänen.

Räsäsen mukaan tietyn alueen jäätiköityminen hidastaa ja lopettaa ikiroudan kehittymisen, mutta tundraoloissa ikirouta kehittyy tehokkaasti.

– Loppusijoituksen suunnittelussa on käytetty parasta kansainvälistä asiantuntemusta. Asiantuntijat ovat kuitenkin joutuneet arvioimaan aiemmin Suomessa tuotettuja puutteellisia geologisia aineistoja ja väärät käsitykset ovat jääneet oikaisematta, sanoo Räsänen.

Tutkimus on julkaistu jääkausitutkimuksen kansainvälisesti viitatuimmassa Quaternary Science Reviews -julkaisusarjassa (siirryt toiseen palveluun).

Suomi on jääkausiajan jäätiköiden keskusaluetta ja keskeisessä asemassa koko Skandinavian mannerjäätikön historian tutkimuksessa. Aiemmin Etelä-Suomen, Venäjän Karjalan ja Baltian maiden on luultu jäätiköityneen ensimmäisen kerran 71 000–57 000 vuotta sitten.

Juuri julkaistun tutkimuksen tulokset osoittavat, että Etelä-Suomi ja muun muassa Olkiluoto on ollut tämän ajan jäästä vapaata ikiroutaista koivu- ja varpuvaltaista tundravyöhykettä. Tieto vaikuttaa myös ennustuksiin tulevan jääkauden kehityksestä.

– Samalla tulokset korostavat sitä, miten tärkeää valtakunnallisesti on säilyttää terve tasapaino eri alojen perustutkimuksen ja soveltavan tutkimuksen panostuksissa. Leikkaukset ja säästöt perustutkimuksessa tuovat monikymmenkertaisen laskun Olkiluodon tai Talvivaaran kaltaisten kalliiden hankkeiden toteutusvaiheessa, muistuttaa Räsänen.